钦定古今图书集成/明伦汇编/家范典/第041卷 > 《训子诗三十韵》吴节妇黄氏
## 钦定古今图书集成/明伦汇编/家范典/第041卷 > 《训子诗三十韵》吴节妇黄氏

“嫠生亦良苦，百事百不如。”十九离自黄，执筐归于吴。
抛心托槁砧，低眉奉公姑。未几家多难，言之重欷歔。
终身仰望者，语合心事殊。捐家竭私财，负担走长途。
一去不复还，竟葬江之鱼。风云陡地暗，闻讣双泪枯。
事变奈若何，哭覆土一区。人皆侮新寡，我独奈孀居。
劳碌如此始，官灾无岁无。产业虽仅存，家储悉空虚。
隐忍饥与寒，人或笑我迂。阅历艰与辛。众亦诮我愚，
矢心岂异常。素志不负初。哀怨难具陈，事势罔尽敷。
困我固有由，示汝信不诬。思之日继夜，从兹创规模。
汝曹各勉旃，努力勤诗书。《诗》《书》勤乃有，懒惰终疲驽。
毋友莫己若，勿交非吾徒。动静守法度，视听著工夫。
涓流务深长，大材积锱铢。天付汝等闲，猛省休踟蹰。
光阴竞分寸，宴安无须臾。古来贤达人，起身自勤劬。
蛟龙大海物，宁自辱污渠。书中万事足，莫被外物拘。